FI Euroopan unionin virallinen lehti CE 84/278

(2004/C 84 E/0323)

KIRJALLINEN KYSYMYS E-3979/03

esittäjä(t): Joan Valivé (ELDR) komissiolle

(6. tammikuuta 2004)

Aihe: Rakentamissääntöjen noudattamatta jättäminen Ibizalla

Baleaarien alueneuvoston on määrä hyväksyä 18. joulukuuta 2003 vero- ja hallintoasioita koskeva lakiesitys. Tämän lakiesityksen kahdeksannessatoista lisämääräyksessä sanotaan selkeästi, että lain tullessa voimaan Ibizan suojellulla ranta-alueella sijaitsevat yksittäiset omakotitalot saavat olla siellä laillisesti sillä edellytyksellä, että

a) talot eivät sijaitse 250 metrin etäisyydellä merenrannasta olevalla yhtenäisellä rantakaistaleella,

b) talot eivät sijaitse 250 metriä korkeammalla merenpinnasta,

c) talot eivät sijaitse Baleaarien aluehallituksen 26. heinäkuuta 1990 lopullisesti hyväksymissä aluesuunnittelua koskevissa lisämääräyksissä Α-vyöhykkeeksi luokitellulla alueella ja että

d) laillistamispyynnön yhteydessä esitetään erityisesti haittavaikutusten lieventämiseen tähtäävä maiseman ennallistamista koskeva ehdotus.

Coronassa Santa Agnèsissa erityisen tärkeällä luonnonalueella on eräs vuonna 1991 rakennettu talo. Alue kuuluu myös yhteisön tärkeinä pitämiin alueisiin ja lintujen erityissuojelualueisiin. Edellä mainitussa lakiesityksessä sanotaan, ettei taloja saa rakentaa vuorelle, mutta kyseinen talo on rakennettu juuri vuorelle. Baleaarien alueparlamentin luonnonalueista vuonna 1991 antamassa laissa kielletään nimenomaan vuorelle rakentaminen. Sitä paitsi useissa EU-direktiiveissä on vastaavanlaisia suojelualueita koskevia säännöksiä.

Katsooko komissio, että tällainen rakentamissääntöjen noudattamatta jättäminen on vastoin luontotyyppien sekä luonnonvaraisen eläimistön ja kasviston suojelusta annettua neuvoston direktiiviä 92/43/ETY (1)? Mihin toimiin komissio voi ryhtyä tilanteissa, joissa rikotaan kestävän kehityksen yleistä periaatetta, varsinkin kun kyseessä on erityisen tärkeä luonnonalue ja vielä yhteisön tärkeänä pitämä luontotyyppi?

Margot Wallströmin komission puolesta antama vastaus

(17. helmikuuta 2004)

Arvoisan parlamentin jäsenen esiin tuomat seikat liittyvät sellaisiin maankäyttösäännöksiin, jotka eivät kuulu komission toimivaltaan. Itse asiassa luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY (2) 6 artiklaa sovelletaan kaikkiin suunnitelmiin ja hankkeisiin, jotka eivät suoraan liity Natura 2000 -alueen käyttöön tai ole sen kannalta tarpeellisia mutta jotka saattavat vaikuttaa merkittävästi tähän alueeseen. Komissio katsoo, ettei hallinnollisia toimenpiteitä, joilla pyritään luomaan laillinen asema yksittäiselle omakotitalolle Natura 2000 -alueella, voida pitää edellä mainitun neuvoston direktiivin 6 artiklassa tarkoitettuna suunnitelmana tai hankkeena. Lisäksi Santa Agnès de Coronassa sijaitseva talo on kysyjän mukaan rakennettu vuonna 1991, toisin sanoen kolme vuotta ennen direktiivin 92/43/ETY voimaantuloa ja yhdeksän vuotta ennen kuin Espanjan viranomaiset syyskuussa 2000 osoittivat kohteen yhteisön tärkeänä pitämäksi alueeksi ES0000241 (Costa dels Amunts). Tämän vuoksi komissio katsoo, ettei mainittu toimenpide ole millään tavalla neuvoston direktiivin 92/43/ETY vastainen.

Perussopimusten valvojana komissio varmistaa yhteisön lainsäädännön noudattamisen jäsenvaltioissa ja ryhtyy toimenpiteisiin aina, kun sillä on näyttöä lainsäädännön rikkomisesta, ja erityisesti, kun on kyse Natura 2000 -alueista.

(1) EYVL L 206, 22.7.1992, s. 7.

(2) EYVL L 206, 22.7.1992.